ঘরের আলমারি থেকে বছর পঁচিশের এক তরুণীর মৃতদেহ উদ্ধার হওয়া নিয়ে রহস্য দানা বেঁধেছে উত্তর-পূর্ব দিল্লির গোকালপুরী এলাকায়।বন্ধ ঘর থেকে দুর্গন্ধ বের হওয়ায় খবর দেওয়া হয়েছিল পুলিশে। খবর দিয়েছিলেন ওই তরুণীরই লিভ-ইন পার্টনার। বৃহস্পতিবার উত্তর-পূর্ব দিল্লির গোকালপুরী এলাকায় ঘটনাটি ঘটেছে। পুলিশের প্রাথমিক অনুমান, ওই বছর পঁচিশের তরুণীর সঙ্গে এক যুবকের লিভ ইন সম্পর্ক ছিল। ওই যুবক বিবাহিত। যুবকের সঙ্গে এই সম্পর্ক তরুণীর পরিবার মেনে নেয়নি। আর তার পরই বাড়ি ছেড়ে গোকালপুরী এলাকায় একটি ফ্ল্যাটে থাকতে শুরু করেন তিনি। পুলিশ তরুণীর ওই লিভ ইন পার্টনারকে জিজ্ঞাসাবাদের জন্য আটক করেছে। তরুণীর বাবা-মা এবং প্রতিবেশীদেরও জিজ্ঞাসাবাদ করা হচ্ছে। দেহটি ময়নাতদন্তের জন্য পাঠানো হয়েছে।